### NN 151/2024 (23.12.2024.), Odluka o dopuštenoj visini kala, rastepa, kvara i loma u marikulturi

Hrvatska gospodarska komora

2493

Na temelju članka 22. stavka 2. Zakona o Hrvatskoj gospodarskoj komori (»Narodne novine broj 144/21), članka 26. stavka 2. Pravilnika o porezu na dodanu vrijednost (»Narodne novine« broj 79/13, 85/13 – ispravak, 160/13, 35/14, 157/14, 130/15, 1/17, 41/17, 128/17, 1/19, 1/20, 1/21, 73/21, 41/22, 133/22, 43/23, 1/24 i 39/24) i članka 10. Zakona o porezu na dobit (»Narodne novine« broj 177/04, 90/05, 57/06, 146/08, 80/10, 22/12, 148/13, 143/14, 50/16, 115/16, 106/18, 121/19, 32/20, 138/20, 114/22 i 114/23) Upravni odbor Hrvatske gospodarske komore na 14. sjednici dana 12. prosinca 2024. godine donosi

ODLUKU

O DOPUŠTENOJ VISINI KALA, RASTEPA, KVARA I LOMA U MARIKULTURI

Članak 1.

Odlukom o dopuštenoj visini kala, rastepa, kvara i loma u marikulturi (u daljnjem tekstu: Odluka) utvrđuje se, na temelju iskustava struke, najviša dopuštena visina manjka u marikulturi koja ne podliježe oporezivanju.

Članak 2.

Pod manjkom u smislu ove Odluke razumijevaju se ukupni gubici na proizvodima koji nastanu kod uobičajenog postupka manipuliranja ribom i školjkama u uzgoju ili kao posljedica bolesti i drugih prirodnih utjecaja na ribu, školjke i sirovine u prometu, poslovanju, proizvodnji i skladištenju te kao posljedica tehnološkog procesa u proizvodnji i obradi sirovina i roba.

Članak 3.

(1) Nemjerljivi gubici u kaveznom uzgoju riba su gubici na kraju uzgoja, neutvrđeni ranije, a nastaju tijekom višegodišnjeg ciklusa kaveznog uzgoja, i utvrđuju se obračunom na kraju uzgoja, prilikom potpunog izlova iz kaveza, jer ih zbog specifičnosti proizvodnje nije moguće ranije fizički utvrditi ni evidentirati.

(2) Tijekom godine vodi se procjena i evidencija nemjerljivih gubitaka koja se definira pojmom otpis i razlika po procjeni, a po potpunom izlovu, radi se rekapitulacija nasada.

Članak 4.

Dopušteni normativ ukupnih gubitaka utvrđuje se na temelju iskustva struke do iznosa od:

|  |  |
| --- | --- |
| Naziv proizvoda/tehnološki proces | Stopa % |
| UZGOJ STANDARDNIH VRSTA BIJELE MORSKE RIBE U UZGOJU (LUBIN I KOMARČA) | |
| Mrjestilište | |
| Oplođena ikra/ličinke/mlađ | 80 |
| Matice | 20 |
| Transport mlađi | 20 |
| Kavezni uzgoj | |
| Uzgoj ukupno | 60 |
| Od toga nemjerljivi gubici – gubici na kraju uzgoja neutvrđeni ranije | 30 |
| Od toga mjerljivi gubici – izbrojeni i evidentirani mortalitet | 30 |
| BIJELA MORSKA RIBA KOJA SE UVODI U UZGOJ I NEMA STANDARDIZIRANU TEHNOLOGIJU UZGOJA (VRSTE OSIM LUBINA I KOMARČE) | |
| Mrjestilište | |
| Oplođena ikra/ličinke/mlađ | 90 |
| Matice | 30 |
| Transport mlađi | 30 |
| Kavezni uzgoj | |
| Uzgoj ukupno | 85 |
| Od toga nemjerljivi gubici – gubici na kraju uzgoja neutvrđeni ranije | 60 |
| Od toga mjerljivi gubici – izbrojeni i evidentirani mortalitet | 25 |
| UZGOJ ŠKOLJAKA | |
| Uzgoj dagnji | |
| Gubici u uzgoju od nasada mlađi do komercijalne veličine | 50 |
| Razdvajanje, čišćenje i sortiranje | 20 |
| Pročišćavanje – depuracija | 10 |
| Gubici u transportu i prodaji (gubitak intervalvarne vode) | 10 |
| Uzgoj kamenica | |
| Uzgoj u kašetama | 30 |
| Uzgoj cementiranih kamenica | 30 |
| Čišćenje i sortiranje | 10 |
| Gubici u transportu i prodaji | 10 |
| UZGOJ PLAVE MORSKE RIBE (TUNA) |  |
| Ulov/uzgoj tune | 1 |
| Transport tune | 10 |
| Hrana za tunu (bajt) – nemjerljivi gubitci | 10 |

Članak 5.

Manjak prema ovoj Odluci utvrđuje se:

− neposredno nakon nastajanja zapisnikom, odnosno

− izvanrednim (po procjeni tijekom ciklusa) i redovitim obračunom (krajnjim izlovom) ribe na kraju uzgojnog ciklusa,

− odnosno na drugi način utvrđen općim aktom poduzetnika – poreznog obveznika.

Članak 6.

Manjak dobara nastao uslijed bolesti, nepovoljnih ambijentalnih i drugih činitelja iznad visine utvrđene u članku 4. ove Odluke utvrđuje se i priznaje sukladno članku 26., stavku 4. Pravilnika o porezu na dodanu vrijednost (»Narodne novine« broj 79/13, 85/13 – ispravak, 160/13, 35/14, 157/14, 130/15, 1/17, 41/17, 128/17, 1/19, 1/20, 1/21, 73/21, 41/22, 133/22, 43/23, 1/24, 39/24).

Članak 7.

Manjak u skladu s ovom Odlukom utvrđuje komisija, odnosno ovlaštena osoba određena općim aktom poduzetnika – poreznog obveznika, i o tome sastavlja zapisnik.

Članak 8.

Stupanjem na snagu ove Odluke stavlja se van snage Odluka o dopuštenoj visini kala, rastepa, kvara i loma u marikulturi (»Narodne novine« broj 142/2011).

Članak 9.

Ova Odluka stupa na snagu osmoga dana od dana objave u »Narodnim novinama«.

Klasa: 025-02/24-02/16
 Urbroj: 311-02-00-00-24-2
 Zagreb, 12. prosinca 2024.

Predsjednik
 dr. sc. Luka Burilović, v. r.